PATVIRTINTA

 Šilutės Žibų pradinės mokyklos

 direktoriaus 2018 m. spalio 22 d.

 įsakymu Nr. I-106

**ŠILUTĖS ŽIBŲ PRADINĖS MOKYKLOS MOKINIŲ APŽIŪROS DĖL ASMENS HIGIENOS TVARKOS APRAŠAS**

**I SKYRIUS**

**BENDROSIOS NUOSTATOS**

1.Mokinių apžiūros dėl asmens higienos Šilutės Žibų pradinėje mokykloje tvarkos aprašas (toliau – Aprašas) parengtas vadovaujantis teisės aktais:

1.1. Visuomenės sveikatos priežiūros organizavimo mokykloje tvarkos aprašas (patvirtinta Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 (Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2016 m. liepos 21 d. įsakymo Nr. V-966/V-672 redakcija, paskelbta TAR 2016-07-22, i. k. 2016-20912);

1.2. Lietuvos Respublikos Sveikatos apsaugos ministro 2017 m. gruodžio 20 d. įsakymas Nr. V-1473 „Dėl Lietuvos Respublikos sveikatos apsaugos ministro 2007 m. rugpjūčio 1 d. įsakymo Nr. V-630 „Dėl visuomenės sveikatos priežiūros specialisto, vykdančio sveikatos priežiūrą mokykloje , kvalifikacinių reikalavimų aprašo patvirtinimo pakeitimo“;

1.3. Lietuvos Respublikos Sveikatos apsaugos ministro 2011 m. rugpjūčio 10 d. įsakymas Nr. V-773 „Dėl Lietuvos higienos normos HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“ (Žin., 2011, Nr. 103-4858).

2. Visuomenės sveikatos priežiūra mokykloje vykdoma pagal mokyklos visuomenės sveikatos priežiūros veiklos planą, kuris yra sudedamoji mokyklos mokslo metų veiklos programos dalis.

**II SKYRIUS**

**BENDRIEJI MOKINIŲ APŽIŪROS DĖL ASMENS HIGIENOS ORGANIZAVIMO REIKALAVIMAI**

3. Siekiant užkirsti kelią užkrečiamųjų ligų (pedikuliozės, niežų ir kt.) plitimui mokykloje organizuojamos mokinių asmens higienos apžiūros.

4. Į dvišalę (teisėto mokinio atstovo ir Mokyklos) sutartį įtrauktas tėvų sutikimas dėl mokinių asmens higienos apžiūros.

5. Ugdymo įstaiga organizuoja profilaktinius vaikų sveikatos tikrinimus dėl pedikuliozės, vadovaudamasi Užkrečiamųjų ligų ir AIDS centro perengtomis metodinėmis rekomendacijomis „Pedikuliozės profilaktika ir kontrolė“ (2015, Vilnius).

6. Visuomenės sveikatos specialistas, vykdantis sveikatos priežiūrą mokykloje, teisės aktų nustatyta tvarka pagal kompetenciją:

6.1. planuoja ir taiko užkrečiamųjų ligų ir jų plitimo profilaktikos priemones;

6.2. dalyvauja įgyvendinant užkrečiamosios ligos židinio ar protrūkio kontrolės priemones.

7. Mokykloje užtikrinamas informacijos apie mokinių sveikatos būklę konfidencialumas.

8. Visuomenės sveikatos specialistas, vykdantis sveikatos priežiūrą mokykloje, informaciją apie užkrečiamųjų ligų prevenciją talpina mokyklos interneto svetainėje, rengia stendinius pranešimus, organizuoja ir vykdo užkrečiamųjų ligų profilaktikai skirtus mokomuosius užsiėmimus ir renginius.

**III SKYRIU**S

**PROFILAKTINIO MOKINIŲ TIKRINIMO DĖL ASMENS HIGIENOS, UŽSIKRĖTIMO UTĖLĖMIS AR NIEŽAIS PROCEDŪRA**

9. Mokinių apžiūra dėl asmens higienos, pedikuliozės ir niežų mokykloje atliekama po rudens, žiemos ir pavasario atostogų bei pagal poreikį, įtarus ar gavus informacijos, kad mokinys gali būti užsikrėtęs pedikulioze, niežais ar nesilaiko asmens higienos.

10. Klasių mokytojai, iš mokyklos bendruomenės gavę informacijos apie galimą pedikuliozės ar niežų atvejį, žodžiu informuoja visuomenės sveikatos specialistą, vykdantį sveikatos priežiūrą mokykloje.

11. Privaloma imtis visų priemonių, kad mokinys būtų apsaugotas nuo viešo izoliavimo, pažeminimo ir kitų neigiamų pasekmių.

12. Patikrinimą atlieka visuomenės sveikatos specialistas, vykdantis sveikatos priežiūrą mokykloje.

13. Prieš kiekvieną patikrinimą visuomenės sveikatos specialistas informuoja mokinius apie tai, kas bus daroma ir kodėl tai reikia daryti.

14. Patikrinimas yra atliekamas Sveikatos kabinete apžiūrint po vieną mokinį.

15. Patikrinimą atliekantis visuomenės sveikatos specialistas, vykdantis sveikatos priežiūrą mokykloje, turi elgtis korektiškai ir kvalifikuotai.

16. Mokinys, kuriam įtariama pedikuliozė ar niežai, neturi būti tuoj pat atskirtas nuo kitų mokinių, jis gali likti mokykloje iki dienos pabaigos.

17. Baigus patikrinimą ir įtarus pedikuliozės ar niežų atvejį, visuomenės sveikatos specialistas žodžiu informuoja klasės mokytoją, pastarasis – mokinio tėvus (globėjus) telefonu ar tiesiogiai. Taip pat informuoja mokyklos administraciją, kuri mokyklos bendruomenei elektroniniame dienyne pateikia informaciją, rekomenduodama patikrinti savo vaikų galvas dėl galimo užsikrėtimo utėlėmis arba įvertinti odos būklę dėl galimo užsikrėtimo niežais.

18. Patikrinimo rezultatai apibendrinami ir perduodami (apsikrėtusių vaikų skaičius, nurodant tik amžių) Šilutės rajono savivaldybės visuomenės sveikatos biurui.

19. Mokinys į mokyklą gali sugrįžti tik tada, kai yra visiškai išgydyta pedikuliozė ar niežai.

20. Po gydymo sugrįžęs į mokyklą mokinys tą pačią dieną turi ateiti pas visuomenės sveikatos specialistą, vykdantį sveikatos priežiūrą mokykloje, pakartotinei apžiūrai.

21. Mokykla gali pareikalauti iš tėvų raštiško patvirtinimo, kuriame tėvai/globėjai nurodo, kokiomis priemonėmis ir kada buvo pradėta naikinti utėles.

**IV SKYRIUS**

**BAIGIAMOSIOS NUOSTATOS**

22. Visuomenės sveikatos specialistas, vykdantis sveikatos priežiūrą mokykloje, atsakingas už mokinių asmens higienos, pedikuliozės ir niežų apžiūros organizavimą ir vykdymą. Specialistas savo funkcijoms vykdyti pasitelkia mokyklos bendruomenę (pedagogus, mokinius, jų tėvus (globėjus)).

23. Tvarkos aprašo vykdymo kontrolę vykdo mokyklos direktorius.